પોતાના સિનિયરો અને સાથીઓ માટે બન્નેને ખૂબ માન. એક જ નાનકડો દાખલો બસ છે. શંકર જયકિસન અને અન્ય સંગીતકારો સાથે એક સાજિંદો કમ એરેંજર હતો: એન્થની ગોન્સાલ્વીઝ. જેટલો ઉચ્ચ કક્ષાનો સાજિંદો એટલો જ અવ્વલ નંબરનો શરાબી. વરસો પછી મનમોહન દેસાઈની ‘અમર અકબર એન્થની’માં લક્ષ્મીકાંતે એ એન્થનીને યાદ કરીને મનજીને ખાસ વિનંતી કરી. ફિલ્મમાં ‘માય નેમ ઈઝ એન્થની ગોન્સાલ્વીઝ’ ગીત મૂકાવ્યું. એ એન્થનીની હયાતીમાં લક્ષ્મીકાંતે શંકર-જયકિસન માટે ફિલ્મ ‘પતિતા’ના ‘કિસીને મુઝ કો બના કે અપના…’ ગીતમાં મેંડોલીન વગાડેલું તેમ રાજ કપૂર-નૂતનને ચમકાવતી ફિલ્મ ‘દિલ હી તો હૈ’ની કવાલી ‘નિગાહેં મિલાને કો જી ચાહતા હૈ…’માં પણ મેંડોલીનની કમાલ દેખાડી. સંગીતના જાણકારો માને છે કે વાસ્તવમાં લક્ષ્મીકાંત અને પંચમ (રાહુલદેવ બર્મન)ની જોડી બનવાની હતી. કુદરતે લક્ષ્મીકાંત સાથે પ્યારેલાલને ગોઠવી દીધા. છતાં પંચમ સાથે સંબંધો એટલા સારા કે ‘દોસ્તી’માં લક્ષ્મીકાંતની વિનંતીથી પંચમે માઉથ ઓર્ગન વગાડ્યું હતું.